钦定古今图书集成/历象汇编/岁功典/第094卷 > 《宋史》 > 礼志
## 钦定古今图书集成/历象汇编/岁功典/第094卷 > 《宋史》 > 礼志

大蜡之礼，自魏以来始定。议王者各随其行，祖以其
盛，腊以其终。建隆初，以有司言周木德，木生火，宜以
火德王，色尚赤，遂以戌日为腊。三年戊戌腊，有司画
日，以七日辛卯。和岘奏议曰：“按蜡始于伊耆，后历三
代及汉，其名虽改而其实一也。汉火行，用戌腊。腊者，
接也，新故相接，畋猎禽兽，以享百神，报终成之功也。
王者因之，上享宗庙，旁及正祀，展其孝心，尽物示恭
也。魏、晋以降，悉沿其制。唐乘土德，贞观之际，以前寅
日蜡百神，卯日祭社宫，辰日享宗庙。《开元定礼》，二祭
皆于腊辰，以应土德。今以戍日为腊，而以前七日辛
卯行蜡礼，恐未为宜。况宗庙、社稷并遵腊享，独蜡不
以腊。请下礼官议。”议如岘言，今后蜡“百神、祀社稷、享
宗庙，皆用戌腊一日。”